钦定古今图书集成/明伦汇编/氏族典/第204卷 > 高若讷
## 钦定古今图书集成/明伦汇编/氏族典/第204卷 > 高若讷

按《宋史高若讷传》：“若讷字敏之，本并州榆次人，徙家
卫州。进士及第，补彰德军节度推官，改秘书省著作
佐郎，再迁太常博士，知商河县。御史知杂杨偕荐为
监察御史里行，迁尚书主客员外郎，殿中侍御史里
行，改左司谏，同管勾国子监，迁起居舍人，知谏院，加
直史馆。以刑部员外郎兼侍御史知杂事，擢天章阁”
待制、知永兴军，留判吏部流内铨，出为河东路都转
运使，召还兼侍读，权判尚书刑部。丁母忧，终丧，服除，
加龙图阁直学士、史馆修撰，以右谏议大夫权御史
中丞。明年，为枢密副使，以工部侍郎、参知政事为枢
密使。凡内降恩，若讷多覆奏不行。入内都知王守忠
欲得节度使，固执为不可。若讷畏惕少过，而前驺殴
路人辄至死，御史奏弹之。皇祐五年，罢为观文殿学
士兼翰林侍读学士、尚书左丞、同群牧制置使、判尚
书都省。卒，赠右仆射，谥文庄。